Facebooki-grupil Arenev Kuusalu Vald on praeguseks liikmeid üle 1500. Rohkem kui kuu aega on peamised arutlusteemad olnud seotud valimistega Kuusalu vallas. Postitatakse nimekirjade programme, väideldakse vallaelu üle, tutvustatakse enda ideid ning kritiseeritakse vastaskandidaate.
On ka selliseid sagedasi postitajaid-kaasarääkijaid, kes ise volikogusse ei kandideeri. Üks silmatorkavamaid ja põhjalikumaid on Raivo Paiste, kes toob rahvani visualiseeritud andmeid ja analüüse valimisliitude/erakondade nimekirjade ning kandidaatide kohta.
Esmalt postitas ta kaks nädalat tagasi ülevaate Kuusalu valla kandidaatidest otsekui hargneva puuna, mida saab arvutiekraanil jälgida osade kaupa – iga isiku nimele klikkides tema praegune ja varasem kandideerimine ning valimisliidu või erakonna nimele klikkides nende kandidaatide varasemad liikumised eri nimekirjade-valimisliitude vahel.
Järgmisena postitas ta meelelahutuseks Kuusalu valla valimisnimekirjade astroloogilise vaate tähtkujude järgi. Kõige enam on lõvi tähtkujus sündinud kandidaate (20), veidi vähem on sõnne, järgnevad kalad ja vähid, kõige vähem on jäära ja kaksikute tähtkujus sündinuid (alla 10).
Möödunud nädalal lisas Raivo Paiste mahuka tabeli Kuusalu vallas ja endises Loksa vallas kandideerinute häältesaagi kohta alates esimestest kohalikest valimistest taasiseseisvunud Eestis aastal 1993, lisaks seekordsed uued tulijad. Välja on toodud eri aastatel kohalikel valimistel saadud hääled. Kokku on tabelis 521 isikut.
Eelmise nädala lõpust on võimalik tutvuda Raivo Paiste koostatud tabelitega valimisliitude liikmete hariduse ja keskmise vanuse kohta.
Igapäevaselt ettevõtete juhtimisega tegelev Raivo Paiste rääkis Sõnumitoojale, et selliste tabelite-analüüside koostamine on palju lihtsam, kui ettevõtte majandusanalüüside tegemine: „Tegu on avalike andmetega, peamiselt valimised.ee lehelt, üldist tausta saab rahvastikuregistri päringutega. Andmed on nendel lehtedel avalikult väljas, kuid esitatud nii, et neist on väga keeruline ülevaadet saada, väikese programmeerimiskogemusega saab aga esitada tabelina. Suhete visualiseerimiseks puuna kasutasin tööriista Kumu.“
Ta ütleb, et ei ole kellegi vastu ega ka poolt. „Tegin niisama endale ülevaateks paar tabelit ja tundus huvitav.“ Enne, kui esimese ülevaate avalikustas, tutvustas seda valimisliitude Arenev Kuusalu Vald ja Ühine Kodu esindajatele. Kommenteeriti, et väga lahe.
„Mõtlesin, et teeks vallarahvale valimised paremini jälgitavaks ja huvitavamaks. Kõige hullem on, kui valimas käib vähe inimesi. Loodan, et minu visualiseeritud andmed aitavad näha puude taga metsa – et kes on juba midagi teinud ja kuidas teda hinnatud. Valija peaks saama piisava ülevaate, mida valikute langetamisel kasutada,“ selgitab Raivo Paiste.
„Neid tabeleid on laigitud ja kommenteeritud. Igaüks näeb seal muidugi seda, mida tahab näha, aga loodetavasti muudavad ikkagi pilti adekvaatsemaks. Kohalikud valimised on ju suuresti isikuvalimised.“
Üheks kõige koomilisemaks hindab ta tähtkujude järgi tehtud tabelit, mis ongi mõeldud meelelahutuseks: „Kasutasin üht lihtsat valemit, mis sünnikuupäevale vastava tähtkuju lisab. Tulemus võib panna muigama, aga kui süveneda, on ka mõtteainet.“
Küsimusele, kas ta ise ei ole mõelnud kandideerimisest kohalikel valimistel, vastab Raivo Paiste, et kui mingi seltskonnaga liituda, peab osa oma otsustusõigusest teistele ära andma ning neid täiesti usaldama: „See on distsipliiniküsimus. Ja usaldus peab olema muidugi vastastikune, valimisliitudes ja erakondades see nii ongi.“ Endakoostatud tabelite kohta sõnab ta veel: „Seoste hulk on muidugi piiramatu, elame ju samas vallas. Kui andmebaasi lisada klassikaaslased, sugulased või hõimlased, saaks veel keerulisema ja samas selgema pildi, aga parem on siiski piirduda ametlike andmetega.“
Ülevaadet saab näha aadressil https://goo.gl/GVdmRq Samas võib seal ka eraldi endale huvitava vaate kuvada.